VDSS Sklep Pdp 293/2023
Sodna praksa Višjega delovnega in socialnega sodišča, 2023-06-15

Oddelek za individualne in kolektivne delovne spore

mag. Tanja Pustovrh Pirnat (preds.), dr. Martina Šetinc Tekavc (poroč.), Jelka Zorman Bogunovič

ugovor zoper plačilni nalog - razveljavitev plačilnega naloga

Ker je podan ugovorni razlog – plačana sodna taksa, bi moralo sodišče prve stopnje na podlagi tretjega odstavka 34.a člena ZST-1 ugoditi ugovoru toženke in razveljaviti plačilni nalog za plačilo sodne takse.

I. Pritožbi se ugodi in se izpodbijani sklep spremeni tako, da se glasi:

„Ugovoru se ugodi in se izpodbijani plačilni nalog opr. št. Pd 60/2015 z dne 14. 2. 2023 razveljavi.“

II. Tožena stranka krije sama svoje stroške pritožbe.

1. Sodišče prve stopnje je z izpodbijanim sklepom zavrnilo ugovor toženke zoper plačilni nalog z dne 14. 2. 2023.

2. Toženka se pritožuje zoper sklep zaradi vseh pritožbenih razlogov. V bistvenem navaja, da je 26. 1. 2023 plačala sodno takso v znesku 2.844,00 EUR in 1. 2. 2023 dostavila sodišču potrdilo o njenem plačilu. Ker je podan ugovorni razlog plačila sodne takse, bi moralo sodišče razveljaviti izpodbijani plačilni nalog. Priglaša stroške pritožbe.

4. Pritožbeno sodišče je preizkusilo izpodbijani sklep v mejah razlogov, navedenih v pritožbi. V skladu z drugim odstavkom 350. člena v zvezi s 366. členom Zakona o pravdnem postopku (ZPP; Ur. l. RS, št. 26/99 in nasl.) je po uradni dolžnosti pazilo na bistvene kršitve določb postopka, navedene v citirani določbi, in na pravilno uporabo materialnega prava.

5. Zoper plačilni nalog v postopku za plačilo sodne takse je dopustno v osmih dneh vložiti ugovor iz razlogov: da taksna obveznost ni nastala, da je taksa že plačana, ali da je sodišče takso napačno odmerilo. Ugovoru, vloženemu iz razloga, da je taksa že plačana, je treba priložiti potrdilo o opravljenem plačilu. S sklepom, ki ga izda o ugovoru, sodišče ugovoru ugodi, ga zavrne ali pa zavrže kot prepoznega, nepopolnega ali nedovoljenega. Če ugovoru ugodi, razveljavi izpodbijani plačilni nalog in ugotovi, da taksna obveznost ni nastala, da je taksa že plačana, ali pa določi novo višino takse (prvi in tretji odstavek 34.a člena Zakona o sodnih taksah, Ur. l. RS, št. 37/2008 in nasl. - ZST-1).

6. Toženka je v ugovoru zoper plačilni nalog z dne 14. 2. 2023 med drugim navedla, da je 26. 1. 2023 plačala takso v znesku 2.844,00 EUR in priložila potrdilo o opravljenem plačilu. Ker je podan ugovorni razlog – plačana sodna taksa, bi moralo sodišče prve stopnje na podlagi tretjega odstavka 34.a člena ZST-1 ugoditi ugovoru toženke in razveljaviti plačilni nalog za plačilo sodne takse.

7. Glede na navedeno je pritožbeno sodišče pritožbi ugodilo in sklep sodišča prve stopnje na podlagi 3. točke 365. člena ZPP spremenilo tako, da je ugovoru ugodilo in izpodbijani plačilni nalog z dne 14. 2. 2023 razveljavilo.

8. Toženka krije sama svoje stroške pritožbe, ker ne gre za stroške, katerih priznanje bi bilo povezano z vprašanjem uspeha v sporu oziroma bi jih povzročil tožnik.

Zakon o sodnih taksah (2008) - ZST-1  - člen 34a, 34a/1, 34a/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.